Taf meta kellek il-magħmudija?
Kulħadd jiftakar jum għeluq sninu, imma mhux kulħadd ikun kapaċi jwieġeb dwar meta kellu l-magħmudija. Dawk li se jattendu għall-Jum Dinji taż-Żgħażagħ fil-Polonja, se jkollhom l-opportunità li jiktbu d-data tal-magħmudija fuq libsa bajda li tirrappreżenta dan is-sagrament u li hi waħda mill-oġġetti fil- backpack tal-pellegrini . Waqt il-Quddiesa tal-Għeluq, lil dawk preżenti se ssirilhom stedina biex jilbsu l-libsa bajda, wara li jiktbu d-data tal-magħmudija. Is-saċerdot responsabbli mit-Tema Liturġika tal-Jum Dinji taż-Żgħażagħ spjega li b'hekk kulħadd ikun simili ta' xulxin, "hekk kif fi Kristu nagħmlu familja waħda." Saħaq li b'hekk il-Quddiesa tal-Għeluq ma tkunx it-tmiem ta' vjaġġ, imma l-bidu tal-misteru tal-fidi, bħala appostli. Żied jgħid li "l-professjoni tal-fidi m'għandhiex tkun xi ħaġa separata, imma parti mill-misteru tal-Ħniena Divina." L-Arċisqof ta' Krakovja, il-Kardinal Stanislaw Dizwisz se jintroduċi dan l-eżerċizzju fejn fost l-oħrajn se jispjega s-simbolu tal-libsa bajda. Għall-Pollakki preżenti, iċ-ċerimonja tal-għeluq se tkun mument speċjali, hekk kif tfakkarhom fl-1,050 anniversarju tal-Magħmudija tal-Polonja. Newsbook.com.mt se jżommok aġġornat dwar il-Jum Dinji taż-Żgħażagħ fil-Polonja, bejn is-26 u l-31 ta' Lulju.